Karina Adsbøl (DD), 2024-05-08:
Tak, formand.
DIA, som er den danske internationale adoptionsformidling, er jo netop den eneste adoptionsformidlende organisation i Danmark, og ud over selve adoptionsformidlingen er DIA i kraft af akkrediteringsvilkårene også pålagt at udføre nogle andre opgaver med nær forbindelse til adoptionsformidlingen.
Det drejer sig for det første om afsendelse af opfølgningsrapporter til afgiverlandene i de sager, hvor der gennemført en adoption af et udenlandsk barn til Danmark.
For det andet drejer det sig om de opgaver, der er relateret til Post Adoption Services, kaldet PAS-opgaver, dvs. hjælp til de adopterede, herunder indsigt i deres egen sag og indsigt i deres egen livshistorie.
I en pressemeddelelse den 16. januar 2024 kunne social- og boligministeren, fru Pernille Rosenkrantz-Theil, bekendtgøre, at Danmarks eneste formidler af adoptioner i udlandet, Danish International Adoption, som det hedder, forkortet DIA, havde fået suspenderet sin formidling af internationale adoptioner i alle lande.
Dette gjorde social- og boligministeren på baggrund af en indstilling fra Ankestyrelsen om at suspendere formidlingsarbejdet med alle lande.
Denne indstilling er dog senere blevet kritiseret, og det har vist sig, at Ankestyrelsen aldrig har sendt en indstilling til ministeriet om at suspendere adoptioner fra alle lande.
Derimod handlede den nævnte indstilling udelukkende om DIA's virke i ét land, nemlig Sydafrika.
Det var en indstilling, som i øvrigt heller ikke var helt færdig på daværende tidspunkt.
I tiden op til den offentliggørelse af pressemeddelelsen havde ministeren også været ude med nogle udmeldinger i kølvandet på TV 2-dokumentaren, som afdækkede, at børn er blevet adopteret uden de biologiske forældres samtykke.
Denne dokumentar omhandlede bl.a. også adoptioner fra Indien.
Men jeg vil bare sige, at fra Danmarksdemokraternes side ønsker vi en tilbundsgående undersøgelse af hele adoptionsområdet.
Vi lykkedes jo også med i fællesskab at få afsat nogle midler.
Vi har så ikke kunnet opnå enighed med ministeren om, hvad undersøgelsen så skulle indeholde.
Udfordringen er jo, at der ikke er andre adoptionsformidlende organisationer i Danmark end DIA.
Så DIA's opgave vil ikke kunne overtages af andre eller af en anden adoptionsformidlende organisation, hvis nu DIA ikke længere kan varetage sine opgaver, altså dvs. færdigbehandling af de verserende sager, hvor ansøgere står på venteliste til at adoptere, og hvor der er sket matching med et barn, og hvor ministeren vurderer og regeringen vurderer, at det er nødvendigt at etablere et sikkerhedsnet for ansøgere på DIA's venteliste og for adopterede, der har behov for hjælp, ved at skabe lovhjemmel til, at social- og boligministeren kan give Ankestyrelsen tilladelse til at virke som adoptionsformidlende organisation og dermed varetage de opgaver, som DIA varetager i dag.
Men som jeg læser det, vil den foreslåede bemyndigelse alene blive anvendt i de tilfælde, hvor DIA ikke længere kan eller vil varetage opgaverne på betryggende vis, og alene, indtil der er fundet en politisk løsning med hensyn til den fremtidige tilrettelæggelse af international adoption til Danmark.
Der er jo flere ting i det her, man kan stille spørgsmål til.
Så står vi så her i dag med et lovforslag, som har været sendt i høring i 5 dage.
Altså, i 5 dage har høringsparterne haft mulighed for at reagere på det her lovforslag.
Så stillede jeg den socialdemokratiske ordfører et spørgsmål om, hvem der skal føre tilsyn med Ankestyrelsen.
Og så er der jo igen det, at der er en tidligere medarbejder, der har været ude og sige nogle ting om arbejdet, og det giver også en masse usikkerhed på det her område.
Hvordan kan vi blive betrygget i det som ordførere her i Folketingssalen?
Derudover er der også det hensyn at tage højde for, at der er en række familier, der ufrivilligt er blevet gidsler i det her, hvor drømmen om at adoptere et barn lige pludselig får en helt anden dimension.
Nogle har fået det rigtige match, og andre har ikke, og det er jo ikke nemme beslutninger, der skal træffes.
Derfor har vi også en række spørgsmål i udvalgsbehandlingen.
Tak for ordet.